Mestská  časť  Bratislava – Nové  Mesto, Junácka  ul. č. 1, Bratislava 

Z á p i s n i c a

z 3. zasadnutia Miestnej  rady  mestskej  časti Bratislava-Nové Mesto, konaného dňa  26. 05. 2015

Prítomní:  Mgr. Kusý, Ing. Winkler, Ing. Mgr. Baník, Ing. Dubravec, Ing. Bielik, JUDr. Mikulec, Mgr. Pfundtner, Ing. Vítková, Ing. Kollárik, Ing. Haile, Mgr. Tettinger

Ospravedlnení: MUDr. Dubček , Ing. Galamboš, Ing. Gašpierik, Ing. Böhm, 

Rokovanie  3. zasadnutia Miestnej rady mestskej časti Bratislava-Nové Mesto o  9,30 hod. otvoril  a  viedol  Mgr. Rudolf   Kusý - starosta  mestskej časti. 

Miestna rada zvolila za overovateľa zápisnice a uznesení Mgr. Editu Pfundtner (uznesenie č. 03/01).

Miestna rada schválila predložený návrh programu rokovania bez  pripomienok (uznesenie č. 03/02).

Miestna  rada prerokovala predložené materiály  v  tomto poradí:

	Ing. Mgr. Ľubomír Baník, prednosta MÚ B-NM, informoval o rokovaní so zástupcami 8-ročného Gymnázia na Českej ul. s pánom Kordošom a pani Danišovou, ktorí majú budovu v prenájme. Zmluva o nájme bola podpísaná v roku 2005, následne dodatkom predĺžená na dobu 10 rokov. Nájomná zmluva končí 31.07.2015. Ide cca o 3000 m2 a nájomné 50 000€/rok.. Budova je v užívania schopnom stave, bude sa však musieť vykonať rekonštrukcia strehy, zateplenie budovy a vymeniť okná. Celkové náklady, ktoré nájomcovia predpokladajú predstavujú čiastku 330 000 €. Zateplenie budovy a výmenu okien by chceli robiť na vlastné náklady. Ing. Mgr. Baník uviedol, že môžu využiť služby, ktoré sme použili my pri zatepľovaní a výmene okien na identickej stavbe školy – ZŠsMŠ Česká. Finančná čiastka na tieto práce predstavuje cca 180 000 € na zateplenie budovy a 60 000 € na výmenu okien, čo bude v ich prípade čiastka nižšia, nakoľko na jednej strane sú už okná vymenené.
	V diskusii vystúpili: Mgr. Kusý, Mgr. Pfundtner, JUDr. Mikulec, Ing. Vítková.

Úlohy: 
-	vypracovať materiál – predĺženie nájmu (porovnať nájmy priestorov v školách, rokovať o úprave výšky nájmu)
-	vypracovať znalecký posudok na prenájom budovy
 
1.	Správa o plnení uznesení Miestnej rady MČ B-NM

	Správu predložil Ing. Mgr. Baník, prednosta MÚ B-NM. Uviedol, že na stôl bol predložený nový návrh uznesenia, doplnený v bode 1 – Trvá plnenie uznesení. Doplnené sú uznesenia 37/09 – Správa o činnosti škôl a školských zariadení v mestskej časti Bratislava-Nové Mesto za školský rok 2013/2014 a uznesenie 01/28 – voľba splnomocnenca pre medzinárodné vzťahy. Ku dňu prerokovávaniu materiálu neprišlo k iným zmenám a navrhuje schváliť doplnené uznesenie. 
Miestna rada prijala uznesenie č. 03/03.

2.	Návrh Záverečného účtu  MČ B-NM a rozpočtové hospodárenie za rok 2014   

Návrh Záverečného účtu a rozpočtové hospodárenie MČ B-NM za rok 2014 rozpočtu bol prerokovaný vo všetkých stálych komisiách MZ MČ B-NM. 
RNDr. Jana Ondrová, vedúca oddelenia hospodárskeho a finančného uviedla, že materiál sa predkladá v súlade s § 16 zákona č. 58/2004 Z.z. o rozpočtových pravidlách územnej samosprávy a o zmene a doplnení zákonov na schválenie miestnemu zastupiteľstvu.
Schválený rozpočet na rok 2013 v celkovom objeme 23 345 108 €, z čoho bežný rozpočet (príjmy a výdavky) vo výške 15 112 701 € a kapitálový rozpočet pri objeme príjmov 4 168 344 € a výdavkov 8 232 407 €. Pokrytie schodku rozpočtu sa zabezpečilo prostredníctvom finančných operácií vo výške 4 064 063 € z rezervného fondu. K zabezpečeniu neplánovaných a nevyhnutných výdavkov bolo prijatých 113 rozpočtových opatrení starostu mestskej časti. Materiály schválené v miestnej rade a v miestnom zastupiteľstve,  ktoré svojim charakterom zasahovali do rozpočtu boli zahrnuté do úpravy rozpočtu. Návrh na úpravu rozpočtu bol schválený miestnym zastupiteľstvom dňa 3. júna 2014 a boli v ňom zahrnuté požiadavky od jednotlivých správcov kapitol a všetky možnosti realizácie aktivít s aktuálne očakávanými príjmami a prehodnotili sa reálne výdavky .
Bežné príjmy dosiahnuté k 31.12.2014 dosiahli výšku 14 877 256,76 €, výdavky 14 784 676,44 €. Kapitálové príjmy boli dosiahnuté vo výške 165 547,28 €, výdavky sa čerpali vo výške 1 244 434,32 €. Schodok kapitálového rozpočtu sa pokryl zo zdrojov z rezervného fondu vo výške 1 118 000,12 € a zo zostatku prostriedkov z minulých rokov vo výške 18 442,53 €. Mestská časť dosiahla po zapojení prostriedkov z finančných operácií celkove príjmy vo výške 16 179 246,69 € a výdavky čerpala vo výške 16 029 110,76 €.
Súčasťou záverečného účtu je finančné usporiadanie k štátnemu rozpočtu, k štátnym fondom a k iným subjektom v súlade s VZN MČ B-NM č. 4/2005. V nadväznosti na zákon o rozpočtových pravidlách územnej samosprávy a o zmene a doplnení niektorých zákonov a zákona NR SR č. 523/2004 Z.z. o rozpočtových pravidlách verejnej správy bolo vykonané finančné usporiadanie vzťahov so zriadenými organizáciami.
Momentálne prebieha audit. Audit musí byť predložený do 31.12.2015.
V diskusii vystúpili: Mgr. Kusý, JUDr. Mikulec, Mgr. Pfundtner, Ing. Vítková.
Mgr. Kusý a JUDr. Mikulec poukázali na havarijný stav Tržnice a možnosti finančného pokrytia  opráv zo zisku finančných prostriedkov z Tržnice. 
RNDr. Ondrová uviedla, že za posledné tri roky sa už zisk z Tržnice neprerozdeľuje medzi B-NM, Raču a Vajnory, nakoľko ostatné mestské časti sa nepodieľali na údržbách a opravách a takto získané prostriedky sa nakumulovali a z nich sa pokryjú opravy. Je potrebné vyvolať rokovanie na úrovni starostov mestských častí a hlavného mesta. Nejaké rokovania už prebehli, ale ostatné mestské časti majú snahu objekt predať.
Miestna rada prijala uznesenie č. 03/04 odporučila schváliť:
1.   záverečný účet bežného rozpočtu mestskej časti za rok 2014:
príjmy .............................................................................................   	14 877 256,76 EUR
výdavky ..........................................................................................	14 784 676,44 EUR
prebytok bežného rozpočtu ............................................................. 	    + 92 580,32 EUR

záverečný účet kapitálového rozpočtu mestskej časti za rok 2014:
príjmy ............................................................................................	     165 547,28 EUR
výdavky .........................................................................................	  1 244 434,32 EUR
schodok kapitálového rozpočtu .....................................................	- 1 078 887,04 EUR
prevod nepoužitých účelových prostriedkov do roku 2015 ..........          - 34 684,83 EUR
reálny schodok kapitálového rozpočtu .......................................... 	- 1 113 571,87 EUR

2.   schodok rozpočtu mestskej časti za rok 2014 ................................	- 1 020 991,55 EUR

3.   záverečný účet finančných operácií mestskej časti za rok 2014:
prebytok príjmových finančných operácií ..................................... 	   1 136 442,65 EUR
4.   vyrovnanie schodku rozpočtu mestskej časti z prebytku finančných
operácií .......................................................................................... 	   1 020 991,55 EUR
5.   prevod prebytku finančných operácií do Rezervného fondu mestskej
časti ............................................................................................... 	    115 451,10 EUR

6.   záverečný účet Rezervného fondu mestskej časti za rok 2014:
stav fondu k 1.1.2014 .....................................................................    	   4 410 666,88 EUR
tvorba fondu ...................................................................................          214 498,00 EUR
použitie fondu ................................................................................        1 118 000,12 EUR
stav fondu k 31.12.2014 ................................................................         3 507 164,76 EUR

7.   záverečný účet Fondu rozvoja bývania mestskej časti za rok 2014:
stav fondu k 1.1.2014 .....................................................................  	    2 200 514,08 EUR
tvorba fondu ...................................................................................                      0,00 EUR
použitie fondu ................................................................................                      0,00 EUR
stav fondu k 31.12.2014 ................................................................          2 200 514,08 EUR

8.   hospodárenie rozpočtových organizácií a príspevkovej organizácie za rok 2014 a výsledné
usporiadanie finančných vzťahov organizácií k rozpočtu mestskej časti Bratislava-Nové Mesto

9.  záverečný účet za rok 2014 a celoročné hospodárenie mestskej časti Bratislava–Nové Mesto bez výhrad

3. 	Správa  o  vyúčtovaní  nákladov  spojených  s  tvorbou  a  realizáciou  projektov participatívneho rozpočtu, plnenie uznesenia MZ MČ B-NM č. 21/21.1 zo dňa 15. 04. 2014

Materiál predložil Mgr. Kusý, starosta mestskej časti, spracovateľom materiálu je Mgr. Bulko, poverený vedením referátu pre participáciu. Mgr. Kusý uviedol, že hlavným zameraním pracovníkov kancelárie je dodržiavať stanovený rozpočet, plánovanie najdôležitejších akcií a komunikácia s obyvateľmi na prerozdelenie finančných prostriedkov od sponzorov na jednotlivé akcie. Orientačne spracovávajú 11 – 12 úloh, pridávajú sa ďalšie. Pracujú tam 5 ľudia
V diskusii vystúpili: Mgr. Pfundtner, Ing. Bielik, Ing. Dubravec.

Úlohy: - materiál dopracovať v zmysle pripomienok z Komisií MZ

Miestna rada prijala uznesenie č. 03/05 odporučila schváliť správu o vyúčtovaní nákladov spojených s tvorbou a realizáciou projektov participatívneho rozpočtu, s pripomienkou: do materiálu zapracovať pripomienky z komisií miestneho zastupiteľstva

5.	Návrh Všeobecne záväzného nariadenia mestskej časti Bratislava-Nové Mesto, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava-Nové Mesto

	Materiál predložil Ing. Mgr. Baník, prednosta miestneho úradu, spracovateľom materiálu je Ing. Andrea Kutarňová, referentka oddelenia právneho, podnikateľských činností, evidencie súpisných čísiel a správy majetku. Ing. Kutarňová uviedla, že vzhľadom na to, že v priebehu uplynulého roku bol zákon č. 178/1998 Z.z o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov dvakrát novelizovaný, a to zákonom č. 101/2014 Z.z. a zákonom č. 199/2014,  bolo potrebné nahradiť v súčasnosti platné Všeobecne záväzné nariadenie mestskej časti Bratislava–Nové Mesto č. 5/2010 zo dňa 12.10.2010, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava-Nové Mesto novým všeobecne záväzným nariadením.

Spracovaným VZN sa okrem predaja iných výrobkov povoľuje aj predaj potravinárskych výrobkov. Tieto výrobky sa môžu v súlade s citovaným zákonom predávať po dohode s príslušnými orgánmi potravinového dozoru, t.j. Regionálnym úradom verejného zdravotníctva a Regionálnou veterinárnou a potravinovou správou. Ich stanoviská boli vyžiadané, súhlasné stanoviská vydané s pripomienkami, ktoré boli do VZN zapracované. Z dôvodu lepšej orientácie vo VZN sme nepristúpili k jeho zmene a doplneniu, ale pôvodné VZN č.5/2010, ktorým sa upravujú podmienky predaja výrobkov a poskytovania služieb na trhových miestach v mestskej časti Bratislava - Nové Mesto navrhujeme zrušiť a vydať nové VZN. Materiál bol prerokovaný vo všetkých komisiách MZ. Čo sa týka pripomienok z komisií MZ, že treba počkať na písomné vyjadrenie Regionálnej a veterinárnej správy a Regionálneho úradu verejného zdravotníctva k predaju potravinárskych výrobkov, máme viacero druhov trhovísk so širokým záberom predaja tovaru, čo by vyžadovalo spracovanie trhových poriadkov pre každý trh samostatne, čo v praxi je nerealizovateľné.
   Materiál bol predložený na pripomienkovanie do všetkých komisií MZ.
V diskusii vystúpili: Mgr. Kusý, JUDr. Mikulec, Ing. Vítková, Mgr. Pfundtner.
Mgr. Kusý a JUDr. Mikulec poukázali na špecifickosť Tržnice (trhovisko, reštauračné zariadenia - podávanie alkoholických nápojov, ...), ktoré sa budú musieť v blízkej dobe riešiť buď rozdelením tržnice na trhovú časť a nákupnú časť, čím vzniknú ďalšie finančné náklady na rekonštrukciu vnútorného zariadenia alebo úplne zakázať predaj alkoholu v Tržnici, čo by mohlo mať za následok pokles finančných zdrojov na údržbu Tržnice. 

Miestna rada prijala uznesenie č. 03/06 a odporučila miestnemu zastupiteľstvu schváliť  predložený návrh všeobecne záväzného nariadenia.

6.  Návrh Všeobecne záväzného  nariadenia mestskej časti Bratislava-Nové Mesto, ktorým sa vydáva Trhový poriadok v objekte Tržnica, Šancová č. 112, Bratislava 

Materiál predložil Ing. Mgr. Baník, prednosta miestneho úradu, spracovateľom materiálu je Ing. Andrea Kutarňová, referentka oddelenia právneho, podnikateľských činností, evidencie súpisných čísiel a správy majetku. 
Bez úvodného slova.
       V dôvodovej správe sa uvádza, že v priebehu uplynulého roku bol zákon č. 178/1998 Z.z o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov dvakrát novelizovaný, a to zákonom č. 101/2014 Z.z. a zákonom č. 199/2014,  bolo potrebné nahradiť v súčasnosti platné Všeobecne záväzné nariadenie mestskej časti Bratislava–Nové Mesto č. 6/2010 zo dňa 12.10.2010, ktorým sa vydáva Trhový poriadok v objekte Tržnica, Šancová 112, Trhový poriadok príležitostných trhov v Stredisku kultúry Bratislava-Nové Město na Vajnorskej č. 21 a v Dome kultúry Kramáre na Stromovej č. 18 Brastislava novým všeobecne záväzným nariadením.
Materiál bol predložený na pripomienkovanie do všetkých komisií MZ.

Miestna rada prijala uznesenie č. 03/07 a odporučila miestnemu zastupiteľstvu schváliť  predložený návrh všeobecne záväzného nariadenia.

7.	Návrh Všeobecne záväzného  nariadenia mestskej časti Bratislava-Nové Mesto, ktorým sa vydáva Trhový poriadok príležitostných trhov na štadióne INTER Bratislava

Materiál predložil Ing. Mgr. Baník, prednosta miestneho úradu, spracovateľom materiálu je Ing. Andrea Kutarňová, referentka oddelenia právneho, podnikateľských činností, evidencie súpisných čísiel a správy majetku. 
Bez úvodného slova.
       V dôvodovej správe sa uvádza, že v priebehu uplynulého roku bol zákon č. 178/1998 Z.z o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov dvakrát novelizovaný, a to zákonom č. 101/2014 Z.z. a zákonom č. 199/2014,  bolo potrebné nahradiť v súčasnosti platné Všeobecne záväzné nariadenie mestskej časti Bratislava–Nové Mesto č. 1/2000, ktorým sa vydáva Trhový poriadok příležitostných trhov na štadióne INTER Bratislava, a.s. novým všeobecne záväzným nariadením.
Materiál bol predložený na pripomienkovanie do všetkých komisií MZ.

    Miestna rada prijala uznesenie č. 03/08 a odporučila miestnemu zastupiteľstvu schváliť  predložený návrh všeobecne záväzného nariadenia.

8.  Návrh Všeobecne záväzného  nariadenia mestskej časti Bratislava-Nové Mesto, ktorým sa mení a dopĺňa VZN č. 5/2001 zo dňa 16. 10. 2001 o predajnom a prevádzkovom čase v obchodných prevádzkach a prevádzkach služieb v mestskej časti Bratislava-Nové Mesto v znení neskorších zmien a doplnkov

Materiál predložil Ing. Mgr. Baník, prednosta miestneho úradu, spracovateľom materiálu je Ing. Andrea Kutarňová, referentka oddelenia právneho, podnikateľských činností, evidencie súpisných čísiel a správy majetku. Ing. Kutarňová uviedla, že predmetom navrhovaného VZN je upraviť/obmedziť prevádzkový čas prevádzok, v ktorých sa prevádzkujú hazardné hry v zmysle zákona č. 171/2005 Z.z. o hazardných hrách v znení neskorších zmien a doplnkov, zamedziť hroziacej a narastajúcej agresivite a kriminálnej činnosti, s tým spojených nadmerným užívaním alkoholu, prípadne drog, závislosti na hazardných hrách a negatívnym dopadom na ochranu mravnosti detí a spoločnosti ako takej.
Materiál bol predložený na pripomienkovanie do všetkých komisií MZ.

V diskusii vystúpili: Mgr. Kusý, Mgr. Pfundtner.

Miestna rada prijala uznesenie č. 03/09 a odporučila miestnemu zastupiteľstvu schváliť  predložený návrh všeobecne záväzného nariadenia.

9.	Správa o príprave areálu Kuchajda na letnú sezónu 2015

Bez úvodného slova.
Materiál predložil a  spracoval Ing. Róbert Molnár, riaditeľ EKO-podniku VPS. Obsahom správy je harmonogram prác súvisiacich s prípravou prevádzky prírodného areálu Kuchajda, ktorej správcom a prevádzkovateľov je EKO-podnik VPS.
Materiál bol predložený na pripomienkovanie do všetkých komisií MZ.
        
       Miestna rada prijala uznesenie č. 03/10, ktorá zobrala materiál na vedomie s pripomienkou: dopracovať aktuálny stav úloh ktoré EKO-podnik VPS zabezpečuje a rozpísať na úlohy, ktoré už zabezpečilo a ktoré má ešte zabezpečiť.

10.  Správa o príprave Kultúrneho leta 2015 v mestskej časti Bratislava-Nové Město

Bez úvodného slova.
Materiál predložil Mgr. Kusý, starosta mestskej časti, spracovateľom materiálu je Ing. Hanulík, vedúci oddelenia komunikácie, kultúry, športu, mládeže a voľného času.
Materiál bol predložený na pripomienkovanie do všetkých komisií MZ. Na základe pripomienok z komisií MZ, ktoré žiadajú doplniť materiál o bližšiu špecifikáciu jednotlivých podujatí, podborný finančný plán KL 2015, sa dňa 3.6.2015 o 13,30 hod. uskutoční mimoriadne zasadnutie Komisie pre kultúru, mládež, šport, voľný čas, informačné systémy a medzinárodné vzťahy.

Miestna rada prijala uznesenie č. 03/11 ktorá zobrala materiál na vedomie s pripomienkou: dopracovať materiál v zmysle pripomienok z komisií MZ.

11. Informácia k vyhodnoteniu  plnenia Akčného plánu Programu  hospodárskeho  a  sociálneho  rozvoja na roky 2007 – 2015 (PHSR) za mestskú časť Bratislava-Nové Mesto
      
      Bez úvodného slova.
    Materiál predložil Ing. Mgr. Baník, prednosta miestneho úradu, spracovateľom materiálu je Ing. Daša Effenbergerová, vedúca útvaru štrukturálnych fondov a verejného obstarávania, ktorá v dôvodovej správe uvádza, že Program sociálneho a hospodárskeho rozvoja Mestskej časti Bratislava–Nové Mesto na roky 2007 - 2013 (skrátene aj: Program rozvoja mesta, alebo PHSR) je strednodobý strategický dokument, ktorý definoval komplexnú predstavu o budúcnosti rozvoja (stratégiu) Mestskej časti Bratislava-Nové Mesto. Bol spracovaný na základe zákona NR SR č. 503/2001 Z. z. o podpore regionálneho rozvoja, novelizovaného zákonom NR SR č. 351/2004 Z.z. Akčný plán PHSR bol ako súčasť Programu hospodárskeho a sociálneho rozvoja spracovaný v rokoch 2007 -2008. Pôvodne nastavené aktivity /úlohy/ je potrebné vnímať ako plánované v uvedenom čase.  Akčný plán bol ako súčasť PHSR odsúhlasený MZ uznesením č. 11/08 dňa 10. júna 2008 a následne  jeho platnosť bola predĺžená do konca roku 2015 uznesením MZ č. 22/29/2014.
     Garantom PHSR je samotná  mestská časť Bratislava- Nové Mesto, užívateľmi programu sú však  všetci občania, podnikatelia, súčasné a budúce inštitúcie v mestskej časti. Jeho dôležitým pozitívnym prvkom je, že bol pripravený na princípe subsidiarity, v partnerskej spolupráci Hlavného mesta SR Bratislavy, Mestskej časti Bratislava – Nové Mesto, ďalej s inštitúciami verejného i súkromného sektora, ktoré majú vplyv na ďalší rozvoj v mestskej časti (poslanci, predsedovia poslaneckých klubov,  výskumní pracovníci, ochranári, podnikatelia, riaditelia škôl, zástupcovia MVO, cirkví a menšín – cca 150 účastníkov). 
Materiál bol predložený na pripomienkovanie do všetkých komisií MZ

      Miestna rada prijala uznesenie č. 03/12 a odporučila miestnemu zastupiteľstvu zobrať na vedomie informatívnu správu o vyhodnotení plnenia Akčného plánu Programu hospodárskeho a sociálneho rozvoja Mestskej časti Bratislava-Nové Město za rok 2007-2015 bez pripomienok

12. Návrh na voľbu členov-odborníkov Komisie sociálnych vecí a bývania Miestneho zastupiteľstva mestskej časti Bratislava-Nové Mesto

Materiál predložil JUDr. Richard Mikulec, tajomník miestnej rady, spracovateľom materiálu  je Anna Zachová, referentka oddelenia organizačného a evidencie obyvateľov. Materiál bol predložený v súlade s uznesením Miestneho zastupiteľstva mestskej časti Bratislava-Nové Mesto číslo 01/12.B zo dňa 12. 12. 2014.

Miestna rada prijala uznesenie č. 03/13 a odporučila miestnemu zastupiteľstvu schváliť za členov-odborníkov Komisie sociálnych vecí a bývania Miestneho zastupiteľstva mestskej časti Bratislava-Nové Mesto na volebné obdobie 2014-2018 nasledovne: Mgr. Edita Ferenczyová, PhDr. Mgr. Ľuboš Fiam, Branislav Filipovi, Ing. Mária  Kaducová - bez pripomienok

	Starosta mestskej časti, Mgr. Rudolf Kusý sa ospravedlnil z ďalšieho rokovania miestnej rady a vedením  rokovania miestnej rady poveril Ing. Stanislava Winklera, zástupcu starostu.

13. Návrh Zasadacieho poriadku poslancov Miestneho zastupiteľstva mestskej časti Bratislava-Nové Mesto na rokovania zastupiteľstva v spoločenskej sále Strediska kultúry Bratislava-Nové Mesto

Materiál predložil Ing. Stanislav Winkler, zástupca starostu mestskej časti, spracovateľom materiálu  je Anna Zachová, referentka oddelenia organizačného a evidencie obyvateľov. Zasadací poriadok poslancov Miestneho zastupiteľstva mestskej časti Bratislava-Nové Mesto na rokovania zastupiteľstva v spoločenskej sále Strediska kultúry Bratislava-Nové Mesto na volebné obdobie r. 2014 – 2018 bol predložený na základe požiadaviek poslancov miestneho zastupiteľstva.
Materiál bol predložený na pripomienkovanie do všetkých komisií miestneho zastupiteľstva.

        Miestna rada prijala uznesenie č. 03/14, ktorá odporučila materiál schváliť s pripomienkou: zloženie návrhovej komisie doplniť o pracovníka oddelenia právneho, podnikateľských činností, evidencie súpisných čísiel a správy majetku.

14. Návrh na voľbu kandidátov do funkcie prísediacich Okresného súdu Bratislava III

    Materiál predložil Ing. Mgr. Baník, prednosta miestneho úradu, spracovateľom materiálu je Júlia Červenková, vedúca oddelenia organizačného a evidencie obyvateľov. Uviedol, že materiál bol predložený na rokovanie MR dňa 3. 2. 2015. Miestna rada prerokovala materiál s pripomienkou: požiadať predsedu Okresného súdu Bratislava III o zaslanie charakteristik jednotlivých uchádzačov a osloviť občanov MČ B-NM prostredníctvom zverejnenia informácie na webovej stránke MČ B-NM a v Hlase Nového Mesto, že majú možnosť prihlásiť sa za prísediaceho okresného súdu. Oddelenie organizačné a evidencie obyvateľov listom č. ORGaEO-177/2015 zo dňa 20.02.2015 požiadalo predsedu Okresného súdu Bratislava III o zaslanie charakteristik navrhovaných kandidátov na funkciu prísediaceho. Okresný súd na našu požadavku nereagoval. Oddelenie ORGaEO zverejnilo na webovej stránke a v Hlase Nového Mesta oznam o možnosti prihlásiť sa na funkciu prísediaceho okresného súdu. K 15.05.2015 sa prihlásilo 13 uchádzačov. Ing. Mgr. Ľubomír Baník, prednosta Miestneho úradu dňa 13.05.2015 telefonicky kontaktoval p. Hudecovú zo sekretariátu predsedu OS BA III JUDr. Michálka, ktorá informovala, že agenda bola pridelená podpredsedovi OS BA III JUDr. Romanovi Fittovi. K dnešnému dňu ešte neboli pripravené požadované podklady.
	Materiál bol predložený na pripomienkovanie do všetkých komisií miestneho zastupiteľstva.

       Miestna rada prijala uznesenie č. 03/15, v ktorom neodporúča miestnemu zastupiteľstvu schváliť do funkcie prísediacich navrhovaných kandidátov a uložila prednostovi opätovne osloviť listom predsedu Okresného súdu Bratislava III, odvolať sa na zaslané žiadosti uchádzačov  a vyžiadať si stanovisko k predloženým žiadostiam uchádzačov o funkciu  prísediacich Okresného súdu Bratislava III a na základe vyjadrenia predsedu Okresného súdu BA III vypracovať nový materiál, kde budú priložené aj charakteristiky jednotlivých uchádzačov.

15. Návrh na prenájom pozemku registra „C“ KN parc. č. 7244/2 vo výmere  40 m2 spoločnosti Západoslovenská distribučná, a.s., IČO: 36 361 518 so sídlom Čulenova 6, 816 47 Bratislava

Materiál predložil Ing. Mgr. Baník, prednosta miestneho úradu, spracovateľom materiálu je Mgr. Jana Biháryová, právnička oddelenia právneho, podnikateľských činností, evidencie súpisných čísiel a správy majetku. Mgr. Marianna Moravcová Tomčíková, poverená vedením oddelenia právneho, podnikateľských činností, evidencie súpisných čísiel a správy majetku uvedla, že spoločnosti Západoslovenská distribučná, a.s., IČO: 36 361 518 so sídlom Čulenova 6, 816 47 Bratislava má záujem o prenájom aj ďalších pozemkov, čo bude predmetom ďalších rokovaní. V tomto prípade je důležité, aby nám spoločnosť zaplatila spätne za prenájom pozemkov.

Miestna rada prijala uznesenie č. 03/16  a odporučila miestnemu zastupiteľstvu schváliť návrh prenájmu pozemku registra „C“ KN parc. č. 7244/2, zastavané plochy a nádvoria, vo výmere 40 m2, k.ú. Vinohrady, vedenom na LV č. 3673 ako prípad hodný osobitného zreteľa podľa ustanovenia § 9a ods. 9 písm. c) zákona č. 138/1991 Zb. o majetku obcí v znení neskorších predpisov v prospech spoločnosti – Západoslovenská distribučná, a.s., so sídlom Čulenova 6, 816 47 Bratislava, IČO: 36 361 518 na dobu neurčitú bez pripomienok.

16.   Návrh na  uplatnenie predkupného práva – DÔVERA zdravotná poisťovňa, a.s.

Materiál predložil Ing. Mgr. Baník, prednosta miestneho úradu, spracovateľom materiálu je Mgr. Jana Biháryová, právnička oddelenia právneho, podnikateľských činností, evidencie súpisných čísiel a správy majetku. Mgr. Marianna Moravcová Tomčíková, poverená vedením oddelenia právneho, podnikateľských činností, evidencie súpisných čísiel a správy majetku uvedla, že DÔVERA zdravotná poisťovňa, a.s. so sídlom Einsteinova 25, 851 01 Bratislava, IČO: 35 942 436  z pozície podielového spoluvlastníka nehnuteľnosti - stavba administratívnej budovy nachádzajúcej sa na ul. Vajnorská 21 v Bratislave, súpisné číslo, ktorá je postavená na pozemku registra „C“ KN parc. č. 11355/2 a ktorá je zapísaná v katastri nehnuteľností na LV č. 1949,  opätovne ponúka mestskej časti Bratislava – Nové Mesto na odkúpenie svoj spoluvlastnícky podiel na stavbe, a to vo výške 895/1000. Podmienkou kúpy spoluvlastníckeho podielu na stavbe je aj kúpa pozemku registra „C“ KN parc. č. 11355/2, zastavané plochy a nádvoria o výmere 2024 m2, zapísanom na liste vlastníctva číslo 2014 pre katastrálne územie Nové Mesto, a ktorý je vo výlučnom vlastníctve spoločnosti. Ponúkaný predmet predaja. t. j. spoluvlastnícky podiel na stavbe spolu s pozemkom, je ponúkaný za kúpnu cenu v celkovej výške 1 500 000,00 €.

        Miestna rada prijala uznesenie č. 03/17 a neodporučila prijatie ponuky predkupného práva spoluvlastníckeho podielu spoločnosti DÔVERA zdravotná poisťovňa, a.s. vo výške 895/1000 na stavbe administratívnej budovy nachádzajúcej sa na ul. Vajnorská 21 v Bratislave, súp. č. 1308, ktorá je postavená na pozemku registra „C“ KN parc. č. 11355/2 a ktorá je zapísaná v katastri nehnuteľností na LV č. 1949 vedenom Okresným úradom Bratislava, Odborom katastrálnym, obec Bratislava, Mestská časť Nové Mesto, okres Bratislava III spolu s pozemkom registra „C“ KN parc. č. 11355/2, zastavané plochy a nádvoria o výmere 2024 m2, zapísanom na LV č. 2014 pre k. ú. Nové Mesto, a ktorý je vo výlučnom vlastníctve spoločnosti DÔVERA zdravotná poisťovňa, a.s.

17.	Návrh na schválenie predaja pozemkov v k. ú. Nové Mesto, registra „C“ KN parcely č. 12355/8, parcely č. 12355/9, parcely č. 12355/10, pre manželov PhDr. Vahram Chuguryan a PhDr. Simona Chuguryan

Materiál predložil Ing. Mgr. Baník, prednosta miestneho úradu, spracovateľom materiálu je Mgr. Jana Biháryová, právnička oddelenia právneho, podnikateľských činností, evidencie súpisných čísiel a správy majetku. Mgr. Marianna Moravcová Tomčíková, poverená vedením oddelenia právneho, podnikateľských činností, evidencie súpisných čísiel a správy majetku uviedla, že Materiál bol prerokovaný miestnou radou dňa 31.03.2015. Miestna rada s predajom súhlasila s podmienkou prepracovania Geometrického plánu č. 25/2014, a to tak aby bola vytvorená rovnobežná línia hranice s radom garáži nachádzajúcich sa na pozemkoch registra „C“ KN parc. č. 12355/3, 12355/7, 12355/4, 12355/5, 12355/6 a 12355/7.  Túto podmienku žiadateľ splnil, avšak vzhľadom ku skutočnosti, že predchádzajúci písomný súhlas primátora č. 05 01 0073 14 zo dňa 22.10.2014 explicitne uvádza, ku ktorým pozemkom sa viaže, bolo by nutné opätovne požiadať primátora hlavného mesta SR Bratislavy o udelenie nového predchádzajúceho písomného súhlasu, čím by lehota vybavenia žiadosti o prevod vlastníctva vyššie citovaných nehnuteľnosti neúmerne z časového hľadiska predĺžila. Keďže žiadateľ v danej lokalite býva a záujmové pozemky už v minulosti na vlastné náklady zbavil odpadu považujeme za vhodné pristúpiť k predaju záujmových pozemkov podľa pôvodného geometrického plánu, avšak s podmienkami uzavretia nájomnej zmluvy a zmluvy o budúcej kúpnej zmluve. 

           Miestna rada prijala uznesenie č. 03/18 a odporúča miestnemu zastupiteľstvu schváliť predaj pozemkov registra „C“ KN: - parc. č. 12355/8 zastavané plochy a nádvoria, o výmere 17 m², zapísaná na LV č. 2382 - parc. č. 12355/9 zastavané plochy a nádvoria, o výmere 16 m², zapísaná na LV č. 2382 a novovytvoreného pozemku parc. č. 12355/10 zastavané plochy a nádvoria o výmere 131 m², ktorý je evidovaný Geometrickým plánom č. 25/2014 zo dňa 17.03.2014, úradne overenom dňa 28.03.2014 pre manželov PhDr. Vahrama Chuguryana a PhDr. Simonu Chuguryan, obaja bytom Semianova 2, 831 03 Bratislava, v súlade s ustanovením § 9a ods. 8 písm. b) zákona č. 138/1991 Zb. o majetku obcí v znení neskorších predpisov; za kúpnu cenu vo výške všeobecnej hodnoty citovaných nehnuteľností stanovenú Znaleckým posudkom č. 253/2014 zo dňa 24.09.2014 vyhotoveným Ing. Petrom Vinklerom,  t. j. za kúpnu cenu celkovo 25.400,00 €

Po prerokovaní materiálov zástupca starostu MČ B-NM poďakoval členom miestnej rady za účasť a  ukončil  rokovanie MR.      

Ing. Mgr. Ľubomír Baník 				     Mgr. Rudolf   Kusý  
       	   prednosta MÚ B-NM					     starosta MČ B-NM  

	
Mgr. Edita Pfundtner
overovateľ

Bratislava 29. 05. 2015
Zapísala: Júlia Červenková